《周巨寺》
宋代·李复

长杨夹通津，修竹带北冈。
寻行不知远，时闻芝术香。
渡溪陟翠巘，松柏高苍苍。
木杪见栌檐，塔庙居上方。
盘步曲折峻，入门庭宇荒。
道人貌清羸，趺坐临朝阳。
手持天竺书，贝叶翻金光。
炉残柏子烧，龛续明灯长。
见我默不语，举杖鸣匡床。
以示清静观，妙出转徒乡。
我从绝塞来，尘侵两鬓霜。
形骸久颠顿，思逐归鸟藏。
偶来叩禅扃，夐与人世忘。
金篦刮病膜，清冰沃烦肠。
铁牛耕石田，海底种扶桑。
超然越初地，青莲泥中芳。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。